CSM: Zbivanja na burzama - velik problem predsjednika Busha (23/7/02) - 2002-07-23
Budući da predsjednikove riječi umirenja nisu polučile željeni rezultat to je nanijelo štetu njegovom imidžu
Američkim tiskom dominiraju teme u vezi s daljnjim padom vrijednosti dionica na burzama. Christian Science Monitor piše da se američki predsjednik George Bush suočava s velikim problemom – kako uspostaviti povjerenje javnosti u financijska tržiša nad kojima nitko, pa ni američki predsjednik, ne može imati kontrolu. Bushov problem je - nastavlja taj dnevnik iz Bostona – u tome da se njegova predložena rješenja mijenjaju od dana do dana, u ovisnosti od onoga što bi Wall Street htio čuti. Njegovi savjetnici počinili su nekoliko grešaka u načinu prenošenja poruke Bijele kuće, a najveća je ta da je predsjednik izbačen u prvi plan. Budući da njegove riječi umirenja nisu polučile željeni rezultat to je nanijelo štetu njegovom imidžu, zaključuje Christian Science Monitor. Javljajući o događanjima na burzi na Wall Streetu, New York Times piše da su slabosti američkih burzi alarmirale ne samo ulagače u Sjedinjenim Državama nego i u svijetu. Washington Post pak izvještava da su loše vijesti s burzi pogoršale položaj političkih lobista velikih korporacija i revizorskih tvrtki u Washingtonu. Naime, u ovoj izbornoj godini mnogi kongresmeni i senatori žele izbjeći bilo kakvu vezu s nizom računovodstvenih skandala pa su tako republikanci u Zastupničkom domu Kongresa zaključili da čak i sastajanje s lobistima revizorskog sektora može biti štetno po njih. Christian Science Monitor, nadalje, javlja da problemi u koje je zapao američki telekomunikacijski sektor nisu ni izbliza gotovi. Sadašnju situaciju u telekomunikacijskom sektoru analitičari uspoređuju s bankrotima niza internet kompanija proteklih nekoliko godina te željeznica krajem 19. stoljeća. Nameće se pitanje – hoće li doći do povijesnog kolapsa koji će se proširiti na druge industrijske grane ili do pročišćenja telekomunikacijskog sektora koje će rezultirati uspostavljanjem čvršćih temelja za budućnost.